Referat af generalforsamling

i Dansk Selskab for Logopædi og Foniatri

tirsdag d. 28.2.2017

På Københavns Universitet , lok. 27.00.09

Kl. 17.00 indledtes med et informativt og spændende foredrag om manuel behandling af spændinger i strube og på hals i forbindelse med stemmebehandling, af Dorthe Kirkebække. Her var omkring 20 deltagere.

KL 18.30 indledtes generalforsamlingen. Her var ca. 12 deltagere.

1. Valg af dirigent. Bent Kjær modtog valg som dirigent og indledte med at konstatere at generalforsamlingen var lovligt indkaldt.
2. Formandens beretning v. Gohar Bossen:

Dette er min første formandsberetning, siden jeg blev valgt for et år siden.

Bestyrelsen sagde den 9.april farvel til Inge Benn Thomsen ved en farvelmiddag, hvor vi også bød velkommen til Inge Brink Hansen, som sidenhen er gået ind i bestyrelsesarbejdet med stort engagement.

2016 har været et sandt begivenhedsrigt år med 2 yderst velbesøgte medlemsmøder, som bestyrelsen har haft lagt stort arbejde i.

**Den 8.april 2016** afholdtes et endags-kursus om Dyspraksia Verbalis på Bispebjerg Hospitals store auditorium med plads til 150 deltagere. Der var en venteliste på 11 personer, som desværre ikke kunne være med af brandsikkerhedsmæssige årsager, da auditoriet var fyldt helt op.

Gohar Bossen afholdt et foredrag om symptomer ved og udredning af dyspraksi.

Svend Prytz fortalte om sine 20 års erfaringer med udredning af dyspraksi på Bispebjerg Hospital. Og PPR-holdet fra Køge kommune bestående af talehørelærer og ergoterapeut fortalte om fremgangsmåden ved håndtering af dyspraksia verbalis i deres kommune.

Til sidst fortalte Stine B. Nielsen om de ergoterapeutiske initiativer samt OPT-metode ved den mundmotoriske intervention ved dyspraksia verbalis. Der var afsat tid til diskussion til sidst, hvor man kom rundt omkring med drøftelser af de geografiske forskelle ved udredning og behandling.

Arrangementet var gratis for medlemmer, mens ikke-medlemmer blev afkrævet 300 kr. og blev foræret et års medlemskab. Der blev udleveret kursusbeviser.

Der er modtaget adskillige positive tilbagemeldinger fra deltagerne.

Bestyrelsen vedtog herefter at hæve beløbsgrænserne for både heldags- og aftenmøder for bedre at kunne dække de udgifter, der er forbundet med bl.a. forplejning og leje af lokaler.

* Pris for deltagelse på et heldagskursus: medlemmer 200 kr. og ikke-medlemmer 500 kr.
* Pris for deltagelse i aftenmøder: medlemmer 50 kr. og ikke-medlemmer 100 kr.

**Den 28.oktober 2016** blev der afholdt endnu et endagskursus; denne gang med titlen

’Stemmelidelser hos børn og voksne, diagnostik og behandling’ ̶ på Bispebjerg Hospitals store auditorium. Der var 130 deltagere.

Kurset blev afholdt med et fælles formiddagsoplæg for alle om samarbejdet mellem halslæger og logopæder på Køge sygehus - af Andreas Jørkov og Solveig Pedersen.

Om eftermiddagen var der 3 spor at vælge imellem om henholdsvis rekurrenspareser (Andreas Jørkov og Charlotte Lange Møller), stofskifte (Lars Bo Johansen og Mette Weinreich Daugaard) og børnestemmer (Sara Gryholdt Rasmussen og Marie Nørgård Olsen), som gav mulighed for at fange medlemmernes faglighed og interesse bredt. Kursusgebyret var 200 kroner for medlemmer og 500 kroner for ikke medlemmer. Der blev udleveret kursusbeviser.

**BANK**: Kommunernes økonomistyring har gjort opmærksom på at cvr.-nr og nem-konto skal hænge sammen, for at de kan betale. Svend Prytz har holdt møder med Danske Bank, som er i gang med at arbejde på sagen.

**Hjemmesiden** fungerer igen, efter at siden blev opdateret med ny version i 2016. Der er tilkøbt en ekstra webshop-funktion til hjemmesiden (for 80 kroner/måned) til brug for tilmelding og betaling af kursusgebyr, som fungerer via et link. Denne løsning blev taget i brug første gang ved medlemsmødet i oktober 2016 og vil blive anvendt fremover for at undgå manuelle faktureringer af hver enkel betaling og for dermed at spare bestyrelsens dyrebare tid.

DSLFs bestyrelse drøftede anmodning fra **Stemmens Dag** om økonomisk støtte. Arrangementet er et vigtig initiativ for at gøre opmærksom på stemmen og øge dialog mellem faggrupper, som vores selskab sætter høj pris på. Det blev vedtaget at støtte Stemmens Dag 2016 med 1000 kroner for at være med til at sikre arrangementets overlevelse, da der ikke havde været modtaget så mange fondsmidler som de forhenværende 9 år, hvor Stemmens Dag har været afholdt i Danmark.

Gohar Bossen og Louise Skov har holdt et fælles foredrag på **FTHFs** årsmøde i Vejle den   
22. september 2016 om Dyspraksia Verbalis, hvor der var stor interesse for emnet. Og den tværfaglige læge-logopæd tilgang blev taget meget godt imod i undervisningsform.

Socialstyrelsen er fortsat i gang med at udarbejde en forløbsbeskrivelse om Dyspraksia verbalis hos børn og unge, som forventes at stå klar til maj 2017. Svend Prytz, Gohar Bossen og Louise Skov er med i arbejdsgruppen.

Beretningen blev godkendt med applaus.

Svend Prytz tilføjede: Danske Bank har været meget langsomme i forhold til den lovpligtige kontoomlægning (fra alm. til NEM.konto), men der skulle nu inden for en måned blive knyttet en NEM-konto til cvr-nummeret. Der kan dog ikke håndteres kontanter i foreningen (pga. hvidvasknigsfare), alle transaktioner skal gå over computeren.

Gohar kom med en forespørgsel ang. pris for heldagskurset om dyspraksi med udenlandsk oplægsholder. Efter forskellige forslag landede vi på 200 kr. for medlemmer og 500 kr. for ikke medlemmer. Foreningen har en egenkapital på ca. 200.000 kr., som kan bruges i tilfælde af underskud ved internationale oplægsholdere. Derefter skal vi dog sørge for at genetablere egenkapitalen.

1. Regnskabet fremlagdes af kassereren, Stig Faurdal. Bent Kjer har gennemgået regnskabet, hvilket indebærer nærlæsning af kassebog etc. og alle relevante bilag i alt 24 sider. Der blev ikke konstateret eneste fejl.

Der ville have været et driftsunderskud på 10.000 kr., hvis ikke vi havde haft betaling for kurserne.

Regnskabet blev godkendt enstemmigt med applaus.

Kontingentstørrelsen for 2017 blev enstemmigt vedtaget til: 200 kr. og halv pris for studerende og pensionister.

1. Forslag: der er indkommet et logoforslag af Anker Tiedemann. Det er et hoved set i profil i sort streg, med en rød streng der agerer både luftrør og tunge. Og han har foreslået at selskabets navn ændres til noget kortere, så det kan stå i en cirkel rundt om. Der kom dog en del kritik af logoet, da hverken hjernen eller hørelsen er repræsenteret. Og da Selskabets navn har en lang og respekteret historie, vil det være uhensigtsmæssigt at ændre på det. Man enedes om at takke nej til logoet, og i stedet forsøge at finde selskabets gamle logo. Lisbeth, Stig og Bent kigger i gemmerne.
2. Valg af formand: Gohar Bossen modtog genvalg med applaus.
3. Valg til den øvrige bestyrelse: Hanne Smith Petersen og Svend Prytz går af. Ind vælges: øre- næse- halslæge Lotte Rosenvinge og ergoterapeut Stine Beneticte Nielsen med applaus.
4. Valg af revisor: Bent Kjær modtog genvalg med applaus
5. Eventuelt: Gohar holdt afskeds takketale for Svend Prytz, der har været med i foreningen siden 1973, mange af årene som formand, og overrakte ham en flaske 20 år gammel Armensk Cognac. Hanne Smith Petersen blev også takket for sit arbejde i bestyrelsen.

Efter generalforsamlingen holdt bestyrelsen et kort konstituerende møde, som resulterede i konstituering som følger:

Formand: Gohar Bossen

Næstformand: Lotte Rosenvinge

Kasserer: Stig Farudal

Sekretær: Stine Benedicte Nielsen

Webmaster: Inge Brink Hansen